Haar musiek, verduidelik die sanger-skrywer Stef Bos, is ’n stroom water wat onkeerbaar see toe vloei. Sy poësie, daarmee saam, eilandjies vir verposing. En saam vorm dit In die Donker, Stef en Sigrun Paschke, oftewel Ster, se eksperiment met die mag van klank. Hul reeks “donkerkonserte”, wat binnekort in Stellenbosch afskop, is ’n ervaring van die wêreld waarin Ster se komposisies geskep is – in die donkerte van dié pianis se blindheid. Dis ’n wêreld waarin sy nooit op visuele effekte kan staatmaak nie. Net op haarself, en op die klank wat haar vingers en haar siel uit haar instrument optower. Daarom wil sy gehore uitdaag: “Ervaar wat ék sedert my geboorte ervaar – die nagdonker waarin jy jou eie beelde moet vorm. Verf jou eie prentjies op ’n doek van klank, soos ek.” Dié vertoning-in-die-donker is ’n eenheid van Ster se klaviermusiek, alles haar eie komposisies, afgewissel met Stef se voorlesings van sy gedigte. “Ek het my eie manier van sien deur klank ontwikkel – daarom dat ek gehore vra om tydens In die Donker nét klank te ervaar. Jou ervaring en interpretasie van ons vertoning is dus joune alleen,” sê sy.
“Maar eendag, terwyl sy sit en speel, luister ek fyner. My mond hang oop… ‘Wat gaan hier aan?’ dink ek. Ek het op die grond gaan lê en besef – dié is ongelooflike musiek. Dis klank met ’n siel.
“Ek het die wêreld anders as jy leer verstaan. Net soos ek stemme dalk anders as jy interpreteer. Ek luister om te weet of jy opreg is, of voorgee. Of om te weet of jy gelukkig is of hartseer.
“Dis so ’n lekker groot instrument. Ek moet my arms wyd uitstrek om al sy klanke vas te vang. Met die baie spasie wat ’n klavier bied, kan ek mal gaan met klank. Anders as ’n kitaar of ’n fluit.”
Dis egter eers die afgelope paar jaar dat sy besef het sy wil dit wat sy waarneem, in haar eie komposisies weergee – komposisies wat hul oorsprong in klassieke musiek het, maar ook in jazz en wêreldmusiek.
Dit was tydens dié opnames dat Stef en Ster die ingewing gekry het om ’n musiekkonsert van haar met sy poësie af te wissel.